Už dlhšie som plánoval stráviť leto v USA. Nechcel som ísť do Ameriky "na blind", preto som vsadil na istotu. Nakoniec som od známeho počul dobré referencie na "JobinUSA.sk", a tak som to skúsil.
Práca lifeguarda má svoje klady a zápory (asi ako všetko). Na jednej strane mi vyhovovala ležérna práca, no je fakt, po čase sa z nej stane stereotyp. Deň sa mi začínal tak, že som prvý prišiel na bazén (ako pool manager som tam bol skôr) a pripravil všetko potrebné, skontroloval chémiu bazéna, poupratoval atď. Takže po prvých 20 minútach až polhodinke som si spokojne začal chytať bronz, kým sa neukázali prví ľudia. Samozrejme, keď už niekto vojde do bazéna, treba si zodpovedne sadnúť na chair a sledovať bazén. Bol som rád, že som pracoval na multi-guard bazéne, pretože som sa mal aspoň cez dni, keď na bazén nikto neprišiel (áno, boli aj také) s kým rozprávať. Čo sa týka kontaktu s ľuďmi, z USA som bol milo prekvapený. Ľudia sú tam v porovnaní so Slovákmi srdečnejší a milší a radi pomôžu. Čudovali by ste sa, aký vzťah si po čase s nimi vytvoríte. Rezidenti ma vozili autom domov, brali ma na zmrzlinu, dokonca nám spravili párty, keď sme odchádzali domov. Bolo to srdcervúce rozlúčiť sa. Ale samozrejme, nie je to pravidlo, ja som mal určite aj šťastie. Dokonca som mal pani, ktorá mi denne nosila teplú večeru.
Predtým som počul, že práca lifeguarda vám nepomôže v zdokonalení angličtiny, ale podľa mojej skúsenosti, to nie je pravda. Angličtina sa mi určite zlepšila, veď to bol pre mňa aj hlavný dôvod, prečo som do USA šiel. Po finančnej stránke som sa nemohol sťažovať, paycheck-y som dostával také, aké som mal podľa zmluvy a podľa odpracovaných hodín. No a určite najlepšie na tom všetkom je tá zaslúžená dovolenka na záver. Boli sme tam 3ja chalani, požičali sme si auto a obehali sme na ňom celé východné pobrežie. Od Miami až po NYC. Leto určite stálo za to, cesty v USA sú s našimi neporovnateľné, dá sa toho stihnúť naozaj veľa. Odporúčam chytiť sa príležitosti ako je táto, je to zážitok na celý život.